मिथुन चक्रवर्ती: डाव्यांशी जवळीक ते भाजप प्रवेश व्हाया तृणमूल काँग्रेस; कसा होता मिथुन यांचा राजकीय प्रवास?\nगेल्या काही दिवसांपासून मिथुन चक्रवर्ती भाजप प्रवेशाच्या शक्यता वर्तवल्या जात होत्या. आज त्यांनी भाजप प्रवेशानं या चर्चांना पूर्णविराम दिलाय.

मिथुन चक्रवर्ती यांनी आपल्या फिल्मी करिअरमध्ये राजकीय नेत्याची भूमिका अनेकदा साकारली आहे. त्यांच्या या भूमिकांचं कौतुकही झालं आहे. 

'गरिबांचा अमिताभ' म्हणून ओळखले जाणारे मिथुन कधीकाळी डाव्यांच्या जवळचे मानले जायचे. त्यानंतर काहीकाळ ते ममता बॅनर्जींच्या तृणमूल काँग्रेससोबतही होते आणि आता त्यांनी भाजपमध्ये प्रवेश केला आहे. मिथुन यांची राजकारणातली ही नवीन इनिंग त्यांचा एखादा जुना हिट चित्रपट नवीन रुपात रिलीज केल्याप्रमाणे वाटत आहे. 

रील लाइफमध्ये त्यांनी केलेल्या राजकारण्यांच्या भूमिकांचं भलेही कौतुक होत असेल, पण वास्तव आयुष्यात राजकारण त्यांना लाभलं नाही. त्यामुळेच गेली काही वर्षे सक्रीय राजकारणापासून दूर राहिलेल्या मिथुन यांनी दुसऱ्यांदा राजकारणात येण्याचा निर्णय का घेतला? त्यासाठी त्यांनी भाजपचा पर्याय का निवडला? असे प्रश्न यानिमित्ताने उपस्थित होत आहेत. 

प्रणब मुखर्जींच्या समर्थनासाठी प्रचार 

तृणमूल काँग्रेसकडून राज्यसभेवर खासदार म्हणून गेलेल्या मिथुन यांनी आपली खासदारकी मध्येच सोडली होती. आता मिथुन आपल्या लोकप्रियतेचं रुपांतर भाजपसाठी मतांमध्ये करू शकतील का, हा प्रश्न उपस्थित केला जात आहे. 

डाव्यांशी जवळीक असतानाही मिथुन यांनी काँग्रेसचे तत्कालिन उमेदवार प्रणब मुखर्जी यांच्यासाठी प्रचार केला होता. त्यानंतर ते तृणमूल काँग्रेसकडून राज्यसभेवर खासदार म्हणून गेले होते. आणि आता नरेंद्र मोदी यांच्या उपस्थितीत त्यांनी भाजपमध्ये प्रवेश केला आहे. त्यांचा हा राजकीय प्रवास पाहता राजकारणात काहीच कायमस्वरुपी टिकून राहणारं नसतं, याचीच प्रचिती येताना दिसते. 

बंगालमध्ये जेव्हा डाव्यांचं सरकार होतं तेव्हा मिथुन हे सीपीएम आणि त्यातही तत्कालिन परिवहन मंत्री सुभाष चक्रवर्ती यांच्या जवळचे मानले जायचे. 

ते अनेक कार्यक्रमांतही त्यांच्यासोबत असायचे. 1986 मध्ये तत्कालिन ज्योती बसू सरकारच्या कार्यकाळात त्यांनी कोलकात्यामध्ये होप-86 या कार्यक्रमाचंही आयोजन केलं होतं. 

आपण डाव्या विचारांचे आहोत, असं स्वतः मिथुनही सांगायचे. नंतर मात्र त्यांनी तत्कालीन परराष्ट्र मंत्री प्रणब मुखर्जी यांच्यासाठीही प्रचार केला होता. 

चिटफंड घोटाळ्यात नाव

2011 मध्ये पश्चिम बंगालमध्ये डाव्यांची सत्ता...\n\ntl;dr:
पंतप्रधान नरेंद्र मोदी यांच्या पश्चिम बंगालमधील सभेआधीच ज्येष्ठ अभिनेते मिथुन चक्रवर्ती यांनी आज (7 मार्च) भारतीय जनता पक्षात प्रवेश केला आहे.